શ્રીશૈલના રસ્તાની બંને બાજુએ ગાઢ જંગલ છે. આ જંગલમાં ભયંકર જંગલી પ્રાણીઓ, વાઘ, સિંહ, ચિત્તા, રીંછ છે. આ ઉપરાંત જંગલી ભીલોનો પ્રદેશ છે. તક મળતાં જ તે યાત્રાળુઓને લૂંટી લે છે. હત્યા કરતાં પણ ખચકાતા નથી. આ કારણે જ મલ્લિકાર્જુનની યાત્રા શિવરાત્રિ ઉપર કે આસોની નવરાત્રિમાં જ શકય બને છે. મલ્લિકાર્જુન દ્વાદશ જ્યોતિર્લિંગમાંનું એક જ્યોતિર્લિંગ છે. પિચેરુ તળાવથી લગભગ અડધે રસ્તે ભીમકોલા સુધી સામાન્ય ઉત્તરાણનો માર્ગ છે. ભીમકોલાથી આગળ લગભગ એક કિ.મી. સુધી ચડાણવાળો માર્ગ છે. ચડાણ પૂરું થતાં શ્રીશૈલનાં દર્શન થાય છે. ભીમકોલામાં એક નાનું શિવાલય છે. ચડાણ પૂરું થયા પછીનો માર્ગ સારો છે. શિખર ઉપર સમતલ ભૂમિ છે.